62015TJ0182_RES
Byla T‑182/15
Sopra Steria Group SA
prieš
Europos Parlamentą
2019 m. balandžio 9 d. Bendrojo Teismo (ketvirtoji kolegija) sprendimas
„Viešasis paslaugų pirkimas – Konkurso procedūra – Informacinių technologijų paslaugų teikimas Parlamentui ir kitoms Sąjungos institucijoms ir įstaigoms – Pašalinimas iš viešojo pirkimo sutarčių sudarymo procedūros – Galimas interesų konfliktas – Perkančiosios institucijos reikalaujamos informacijos nepateikimas – Finansinio reglamento 107 straipsnio 1 dalies b punktas – Skaidrumas – Proporcingumas – Vienodas požiūris – Finansinio reglamento 102 straipsnio 1 dalis“
Ieškinys dėl panaikinimo – Sąjungos teismo jurisdikcija – Reikalavimas įpareigoti instituciją – Prašymas priimti deklaratyvų sprendimą – Nepriimtinumas
(SESV 263, 264 ir 266 straipsniai)
(žr. 52 punktą)
Europos Sąjungos viešieji pirkimai – Konkurso procedūra – Sutarčių sudarymas – Dalyvių, kurie pateko į interesų konflikto situaciją, pašalinimas – Tikslas
(Europos Parlamento ir Tarybos reglamento Nr. 966/2012 107 straipsnis)
(žr. 78 ir 79 punktus)
Europos Sąjungos viešieji pirkimai – Konkurso procedūra – Sutarčių sudarymas – Dalyvių, kurie pateko į interesų konflikto situaciją, pašalinimas – Perkančiosios institucijos nustatytas draudimas pateikti pasiūlymus dėl nesuderinamų pirkimo dalių – Taikymas per visą viešojo pirkimo procedūrą
(Europos Parlamento ir Tarybos reglamento Nr. 966/2012 107 straipsnis)
(žr. 89–92 punktus)
Europos Sąjungos viešieji pirkimai – Konkurso procedūra – Sutarčių sudarymas – Dalyvių, kurie pateko į interesų konflikto situaciją, pašalinimas – Dalyvio nepateikta perkančiosios institucijos prašoma informacija – Pasekmės – Prašymo neįvykdžiusio dalyvio pašalinamas
(Europos Parlamento ir Tarybos reglamento Nr. 966/2012 107 straipsnio 1 dalies b punktas)
(žr. 102, 108, 126 punktus)
Europos Sąjungos viešieji pirkimai – Sutarties sudarymas konkurso būdu – Derybų procedūra be išankstinio skelbimo apie pirkimą – Savarankiškas pobūdis, atsižvelgiant į kitas sutarties sudarymo procedūras
(Europos Parlamento ir Tarybos reglamento Nr. 966/2012 107 straipsnis, Komisijos reglamento Nr. 1268/2012 135 straipsnio 1 dalies a punktas)
(žr. 112 punktą)
Europos Sąjungos viešieji pirkimai – Konkurso procedūra – Pareiga laikytis vienodo konkursų dalyvių vertinimo ir skaidrumo principų – Apimtis – Pareiga aiškiai, tiksliai ir vienareikšmiškai suformuluoti sutarties sudarymo sąlygas ir taisykles
(Europos Parlamento ir Tarybos reglamento Nr. 966/2012 102 straipsnio 1 dalis)
(žr. 124 punktą)
Santrauka
Byloje, kurioje priimtas 2019 m. balandžio 9 d. Sprendimas Sopra Steria Group / Parlamentas (T‑182/15), Bendrasis Teismas atmetė ieškinį, kuriuo prašyta panaikinti Europos Parlamento sprendimus atmesti konsorciumų IBI IUS ir STEEL, kuriems priklausė ieškovė, pasiūlymus dėl pirkimo dalių Nr. 2 ir Nr. 3. Viešasis pirkimas vykdytas dėl informacinių technologijų paslaugų teikimo Parlamentui ir kitoms Sąjungos institucijoms ir įstaigoms.
Pirkimas buvo padalytas į aštuonias dalis. Specifikacijose buvo numatyta, kad tuo atveju, kai dalyvis pateikia pasiūlymą dėl pirkimo dalies Nr. 2 ar pirkimo dalies Nr. 3, jis nebegali pateikti pasiūlymo kaip atskiras kontrahentas, konsorciumo narys ar kaip subrangovas dėl pirkimo dalies Nr. 4. 2014 m. gegužės 22 d. konsorciumai IBI IUS ir STEEL, kuriems abiem priklausė Sopra Group, pateikė pasiūlymus atitinkamai dėl pirkimo dalių Nr. 2 ir Nr. 3. Tą pačią dieną konsorciumas TEPting, kuriam priklausė Steria Benelux SA, pateikė pasiūlymą dėl pirkimo dalies Nr. 4. Trys pasiūlymai buvo atrinkti, jiems skirtos skirtingos vietos, kiek tai susiję su atitinkamomis pirkimo dalimis, dėl kurių jie buvo pateikti.
2014 m. rugsėjo 5 d., vykstant susijungimo procedūrai, ieškovė įsigijo 90,52 % Groupe Steria akcijų; Steria Benelux buvo šios netiesioginė patronuojamoji bendrovė, priklausanti jai beveik 100%. 2014 m. lapkričio 12 d., jau priėmus sprendimą sudaryti sutartis, bet jų dar nepasirašius, į bylą įstojusios šalys informavo Parlamentą apie vykdomą susijungimo procedūrą. Šis sustabdė su pirkimo dalimis Nr. 2, 3 ir 4 susijusias viešojo pirkimo sutarčių sudarymo procedūras. 2014 m. gruodžio 15 d. konsorciumas TEPting atsiėmė pasiūlymą dėl pirkimo dalies Nr. 4.
Ginčijamais sprendimais, kurių kiekvienas grindžiamas tokiais pačiais dviem skirtingais motyvais, Parlamentas padarė išvadą, pirma, kad buvo pažeistas specifikacijose numatytas draudimas pateikti pasiūlymus dėl nesuderinamų dalių ir, antra, kad jis tinkamu laiku neinformuotas apie susijungimo sandorį, taip pažeidžiant Finansinio reglamento (
1
) 107 straipsnio 1 dalies b punktą. Todėl Parlamentas atmetė konsorciumų IBI IUS ir STEEL pasiūlymus.
Nagrinėdamas antrąjį ginčijamų sprendimų motyvą, kuriuo pačiu buvo galima pagrįsti konsorciumų IBI IUS ir STEEL pasiūlymų atmetimą, Bendrasis Teismas pripažino, kad tai, jog ieškovei netiesiogiai priklausė didelė dalis Steria Benelux akcijų, galėjo sukelti pavojų, kad pastaroji šališkai įvykdys pirkimo dalį Nr. 4, nes šią dalį sudaro paslaugų, suteiktų vykdant pirkimo dalis Nr. 2 ir Nr. 3, vertinimas. Taigi Bendrasis Teismas padarė išvadą, kad Parlamentas nepadarė jokios klaidos, pripažinęs, jog nuo 2014 m. rugsėjo 5 d. buvo veiksnių, galėjusių lemti situaciją, dėl kurios galėjo kilti interesų konfliktas.
Pasak Bendrojo Teismo, iš specifikacijų matyti, kad dalyviai įsipareigojo nedelsdami pranešti perkančiajai institucijai apie bet kokią interesų konflikto situaciją arba apie tai, kas galėtų ją lemti.
Taigi Bendrasis Teismas nusprendė, kad nagrinėjamu atveju informacija apie ieškovės ir Groupe Steria, kurios patronuojamoji bendrovė buvo Sopra Benelux, susijungimą turi būti laikoma kaip dalis „informacijos, kuri perkančiosios institucijos reikalavimu yra viena iš dalyvavimo viešųjų pirkimų procedūroje sąlygų“, kaip tai suprantama pagal Finansinio reglamento 107 straipsnio 1 dalies b punktą.
Bendrasis Teismas padarė išvadą, kad pagal Finansinio reglamento 107 straipsnio 1 dalies b punktą, be to, kaip matyti ir iš specifikacijų, ieškovė turėjo būti rūpestinga ir tiesiogiai arba per konsorciumus, kuriems ji priklausė, savo iniciatyva nedelsdama informuoti Parlamentą apie tai, kad 2014 m. rugsėjo 5 d.Sopra Group įsigijo Groupe Steria akcijų, kad šis galėtų turėti visą informaciją, leidžiančią jam įvertinti ieškovės padėtį ir imtis prireikus tinkamų priemonių.
Tačiau konsorciumai IBI IUS ir STEEL, kuriems priklausė ieškovė, Parlamentą pirmą kartą informavo apie tai, kad Sopra Group įsigijo Groupe Steria, tik 2014 m. lapkričio 21 d., t. y. jau po to, kai 2014 m. lapkričio 19 d. Parlamentas pranešė apie viešojo pirkimo procedūros sustabdymą.
Kadangi minėta informacija Parlamentui be jokio tinkamo pateisinimo pateikta pavėluotai, toks vėlavimas negali būti toleruojamas, nepaisant ieškovės Bendrajam Teismui nurodytų argumentų.
(
1
)	2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL, L 298, 2012, p. 1).